**Ministru kabineta noteikumu projekta**

**“Padziļinātās sadarbības programmas darbības noteikumi”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta mērķis ir izveidot jaunā modeļa Padziļinātās sadarbības programmu, kas paredz maksimāli automātisku programmas darbības procesu, t.i., ieviest automātisku nodokļu maksātāju izvērtēšanas un programmā iekļaušanas procesu.  Papildus noteikumu projekts noteiks kārtību, kādā nodokļu maksātāju iekļauj Padziļinātās sadarbības programmā, kritērijus programmas dalībnieka statusa iegūšanai, kārtību, kādā brīdina par neatbilstību programmas kritērijiem, kārtību, kādā programma dalībnieku brīdina par neatbilstību un kritērijus izslēgšanai no programmas.  Noteikumi stāsies spēkā ar 2019.gada 1.janvāri. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, pamatojoties uz likumprojekta “Grozījumi likumā “Par nodokļiem un nodevām”” 7.1 panta ceturto daļu. Likumprojekts pieņemts Saeimā 2. galīgajā lasījumā š.g. 27.septembrī (Nr.1338/Lp12) un stājās spēkā š.g. 19.oktobrī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Padziļinātās sadarbības programma sevi ir pierādījusi kā nozīmīgu instrumentu sadarbībai starp nodokļu maksātājiem un valsts iestādēm, uz doto brīdi apvienojot tajā jau 76 nodokļu maksātājus. Ņemot vērā noteiktos Padziļinātās sadarbības programmas atlases kritērijus, līdz šim par tās dalībniekiem bija iespējams kļūt tikai lieliem uzņēmumiem. Šobrīd spēkā esošie normatīvie akti paredz kritērijus dalībai Padziļinātās sadarbības programmā, kārtību, kādā nodokļu maksātāji tiek iekļauti programmā, kā arī izslēgti no tās. Atbilstoši spēkā esošajam regulējumam, lai pieteiktos dalībai programmā, kandidāts elektroniski, izmantojot Valsts ieņēmumu dienesta (turpmāk – VID) Elektroniskās deklarēšanās sistēmu, iesniedz pieteikumu, kuru izvērtē VID un Finanšu ministrija. Finanšu ministrija pieņem lēmumu par nodokļu maksātāja iekļaušanu programmā, par atteikumu iekļaut nodokļu maksātāju programmā, kā arī par nodokļu maksātāja kā programmas dalībnieka izslēgšanu no programmas. Savukārt atsevišķos gadījumos, kuri ir noteikti Ministru kabineta 2012.gada 26.jūnija noteikumos Nr.459 “Noteikumi par Padziļinātās sadarbības programmas darbību”, Finanšu ministrija pieņem lēmumu, pamatojoties uz komisijas sniegto atzinumu. Komisijā piedalās 10 cilvēki, vienādā skaitā no valsts iestādēm un nevalstiskajām organizācijām.  Tātad, līdzšinējais regulējums paredz komplicētas daudzpakāpju Padziļinātās sadarbības programmas darbības, t.i.,:  1. Nodokļu maksātāju iesaiste, t.i., pieteikuma iesniegšana;  2. VID darbības atbalsta programmas interesentu izvērtēšanā un esošo dalībnieku uzraudzībā;  3. Finanšu ministrijas Padziļinātās sadarbības programmas komisijas darba organizēšanu un lēmumu sagatavošanu par nodokļu maksātāju uzņemšanu, izslēgšanu vai saglabāšanu atbalsta programmā.  Ministru kabinets 2018.gada 22.maijā apstiprināja konceptuālo ziņojumu “Par Padziļinātās sadarbības programmas darbību un tās attīstības modeli” (Ministru kabineta 2018. gada 27. jūnija rīkojums Nr. 290, prot. Nr. 25 26. §), kurš paredz jauno pieeju Padziļinātās sadarbības programmas attīstībai, piesaistot plašāku komersantu loku, tai skaitā vidējos un mazos nodokļu maksātājus, kuru uzņēmējdarbība atbilst kritērijiem, kas liecina par godīgu nodokļu maksātāju, vienkāršojot un automatizējot programmas dalībnieka statusa piešķiršanas procesu, tādējādi veicinot nodokļu maksātājus godprātīgi veikt komercdarbību. Lai sasniegtu jaunā modeļa Padziļinātās sadarbības programmas mērķi, t.i., paplašināt programmas dalībnieku loku, dodot iespēju arī mazajiem un vidējiem uzņēmējiem pierādīt savu godprātību attiecībā pret valsti, noteikumu projektā ir īstenots pieaugošu līmeņu grupēšanas modelis, t.i., katram līmenim piemērojot atbilstošus kritērijus, piemērot arī atbilstoša līmeņa priekšrocības. Ņemot vērā, ka augstākajam līmenim piemērojamas augstākas prasības dalībai programmas līmenī, bet arī būtiskas piemērojamās finanšu un nefinanšu priekšrocības, sašaurināt vai veidot vienotu kritēriju un priekšrocību modeli būtu negodīga rīcība pret visiem potenciālajiem programmas dalībniekiem, ko pierādīja esošā Padziļinātās sadarbības programmas modelis. Savukārt, nosakot zemus kritērijus un būtiskas priekšrocības visiem jaunā modeļa Padziļinātās sadarbības programmas dalībniekiem nav iespējama, jo pārslogotu priekšrocību sniedzēju, kas neatbilst programmas vienam no mērķiem, samazināt administratīvo slogu iesaistītajām pusēm. Turklāt piemērojamie atlases kritēriji ir atbilstoši, lai uzskatītu, ka konkrētā līmeņa dalībnieks ir godprātīgs savā rīcībā, ievērojot normatīvajos aktos noteikto un atbilstošs saņemt piedāvātās līmeņa priekšrocības.  Jaunā modeļa Padziļinātās sadarbības programmas atlases datu kopas apstrādes mērķis izriet no likuma “Par nodokļiem un nodevām” 7.1 panta, līdz ar to iegūtās informācijas apstrādes nolūku nosaka juridiskais pamats. Datu apstrāde nepieciešama, īstenojot sabiedrības intereses, ņemot vērā likumā prasības un VID (kas ir datu pārzinis) noteiktās pilnvaras. Tādejādi datu apstrādei ir leģitīms mērķis, nodrošinot sabiedrības labklājību, proti, komersantu vēlmi attīstīties un kļūt par programmas dalībnieku, kā arī saņemtu priekšrocības, ko paredz attiecīgi katrs nākamais līmenis, un veicināt no normatīvajiem aktiem izrietošo pienākumu izpildi, piemēram savlaicīgu nodokļu nomaksu.  Ņemot vērā, ka līdzšinējā Padziļinātās sadarbības programmas darbības īstenošana rada gan administratīvo slogu, gan iesaistīta lielu cilvēku resursu (Padziļinātās sadarbības programmas komisijas darbība, komersanta pieteikums dalībai programmā u.c.), jaunā modeļa Padziļinātās sadarbības programma ir uzskatāma par optimālāko risinājumu, kas neparedz komersanta iesaisti un pārnesot iesaistīto cilvēku resursu uz informācijas tehnoloģiju nodrošinātu procesu. Papildus programma paredz citu iestāžu aktīvu iesaisti gan piedāvājot dažāda veida priekšrocības programmas dalībniekiem, gan arī paredzot perspektīvā integrēt esošo programmas dalībnieku kopu līdzvērtīgās iestāžu vērtēšanas sistēmās. VID datu ieguvei tiks izmantota VID rīcībā esošās informācijas sistēmas, līdz ar to alternatīvs veids informācijas iegūšanai un apstrādei nav paredzams.  VID, kā programmas pārzinis piešķirs ierobežotas piekļuves iespējas konkrētiem VID darbiniekiem, tādējādi nodrošinot personas datu aizsardzību, gan atlasot un izvērtējot liela apjoma informāciju par dalībnieku finanšu un nefinanšu datiem, gan izvērtējot tā atbilstību programmas kritērijiem. Atlasīto datu kopa tiks izmantota tikai, lai varētu atlasīt programmas dalībniekus. Piekļuve automātiskai datu atlasei būs tikai Starptautisko un lielo nodokļu maksātāju apkalpošanas daļas Koordinācijas un uzraudzības nodaļas vadītāja apstiprinātām personām. Atbildību par datu neizpaušanu regulē normatīvie akti un VID iekšējie normatīvie akti.  Līdzšinējā kārtība tiek aizstāta ar automatizētu procesu – automatizēta informācijas ieguve un apkopošana, VID informācijas sistēmā automātiski atlasot visu komersantu datus, izvērtēšana atbilstoši noteiktiem skaidri definētiem kritērijiem, uzņemšanas process un regulārā izvērtēšana atbilstībai atbalsta programmas nosacījumiem. Dalībnieka statusa iegūšanai nebūs jāiesniedz pieteikums.  Ar jauno Padziļinātās sadarbības programmas modeli tiek ieviesta nodokļu maksātāju grupēšana pēc to darbības apjoma trijos līmeņos:   * Bronza; * Sudrabs; * Zelts.   Pieeja uzņēmumu grupēšanai dažādos līmeņos izmantota arī citās programmas, piemēram, aprēķinot stratēģiskās vadības instrumentu – ilgtspējas indeksu – uzņēmumi tiek dalīti kategorijās atkarībā no indeksa rādītājiem – platīns, zelts, sudrabs un bronza. Latvijas Investīciju un attīstības aģentūra valsts eksportējošo uzņēmumu spēcināšanai ir izveidojusi eksporta pakalpojumu platformu Magnetic Latvia. Platforma paredz komersantu segmentēšanu četros līmeņos – GREEN, ORANGE, RED un PURPLE, katrai segmentēšanas grupai nosakot vērtēšanas kritērijus un priekšrocības, kas tiek piešķirtas grupas uzņēmumam.  Grupēšanas stratēģiskais mērķis ir veicināt uzņēmumu izaugsmi, motivējot tos vadīties pēc labākās komercprakses principiem.  Programmas dalībnieku atlase notiks vienu reizi gadā, no 1.septembra līdz 30.novembrim, iekļaujot jaunus dalībniekus Padziļinātās sadarbības programmā katru gadu no 1.janvāra, pēc VID rīcībā esošās informācijas automātiskas atlases un izvērtēšanas. Pamatkritēriji programmas dalībnieku atlasei noteikti šo noteikumu projekta 6.punktā, bet līmenim piešķirtie papildu kritēriji – 7., 8., 9. punktā.  Lai nodokļu maksātāju iekļautu Padziļinātās sadarbības programmas noteiktā līmenī, ir jāatbilst katra līmeņa atlases kritērijiem.  Jaunus programmas dalībniekus, kuri atbilst šo noteikumu 6., 7., 8., 9.punkta kritērijiem, uzsākot dalību programmā, iekļauj programmas Bronzas līmenī arī tad, ja programmas dalībnieks vērtēšanas brīdī atbilst augstākam līmenim.  Nodokļu maksātājiem, kuri ir iekļauti programmas Bronzas līmenī, ir jāatrodas programmas Bronzas līmenī vienu gadu, lai, izpildoties Sudraba līmeņa atlases kritērijiem, sasniegtu nākamo – Sudraba līmeni. Savukārt, nodokļu maksātājiem, kuri ir iekļauti programmas Sudraba līmenī, ir jāatrodas programmas Sudraba līmenī divus gadus, lai izpildoties Zelta līmeņa atlases kritērijiem, sasniegtu nākamo – Zelta līmeni.  Nodokļu maksātāja dalība Padziļinātās sadarbības programmā ir brīvprātīga – VID automātiski atlasa dalībniekus un iekļauj tos, kuri nav atteikušies no iekļaušanas programmā. Savukārt programmas noteikti atlases kritēriji ir komersanta saimnieciskās darbības finanšu un nefinanšu rādītāju rezultāts, kas neparedz administratīvo slogu nodokļu maksātājam.  Katram līmeņa dalībniekam būs piemērojami atvieglojumi un priekšrocības, kas noteikti attiecīgajos normatīvajos aktos, vai kurus piemēros attiecīgas iestādes, kas informāciju publicēs savā mājaslapā. Priekšrocības un atvieglojumus piedāvās VID, Centrālā finanšu un līgumu aģentūra, Ekonomikas ministrija (Latvijas Investīciju un attīstības aģentūra) un Izglītības un zinātnes ministrija.  Tiek prognozēts, ka jaunā modeļa Padziļinātās sadarbības programmas kritējiem varētu atbilst aptuveni 2500 nodokļu maksātāju.  Likumprojekts, kas nosaka noteikumu projekta deleģējuma normu, stājās spēkā š.g. 19.oktobrī, savukārt noteikumu projektā iekļautā kārtība, kādā nodokļu maksātāju iekļauj programmā, kritēriji programmas dalībnieka statusa iegūšanai, kārtība, kādā brīdina par neatbilstību programmas kritērijiem un kritēriji izslēgšanai no programmas, stāsies spēkā un tiks piemērota ar 2019.gada 1.janvāri.  Noteikumu projekts nosaka kritērijus un kārtību, kādā nodokļu maksātājus brīdina par neatbilstību programmas kritērijiem, izslēdz no programmas.  Lai izslēgtu iespēju, ka Padziļinātās sadarbības programmas dalībnieki, kuri vairs neatbilst programmas kritērijiem, turpina izmantot programmas attiecīgā līmeņa priekšrocības, programmas dalībnieku atbilstība turpmākai dalībai tiks vērtēta reizi ceturksnī, automatizēta procesa rezultātā atlasot VID rīcībā esošo informāciju atbilstoši šo noteikumu projekta 32.punktā noteiktajam.  Noteikumu projekts nosaka arī kritērijus, kuru atbilstība programmas prasībām tiks vērtēta vienu reizi gadā (noteikumu projekta 33.punkts) – piemēram, dalībnieku neto apgrozījums, nodokļu maksātāja valsts budžeta nodokļu ieņēmumu summa.  Ja dalībnieks neatbilst noteikumu projekta 6.2, un 6.12.apakšpunktā minētajiem kritērijiem, tam tiek nosūtīts brīdinājums un 30 dienu laikā dalībniekam ir iespējams novērst neatbilstības.  Vispārējie nodokļu maksātāju atbilstības kritēriji dalībai Padziļinātās sadarbības programmā ir noteikti noteikumu projekta 6.punktā, starp kuriem cita starpā ir noteikts arī iepriekšējās sodāmības kritērijs gan par konkrētiem nodokļu maksātāja vai tā valdes locekļa izdarītiem noziedzīgajiem nodarījumiem (projekta 6.3.apakšpunkts), gan par konkrētiem to izdarītiem administratīvajiem pārkāpumiem (projekta 6.6., 6.8. un 6.9.apakšpunkts).  Piemēroto sodu esība un sodāmība ir objektīvs kritērijs (ir vai nav) un neatstāj iespēju subjektīvai interpretācijai ne no pretendenta, ne vērtētāja puses. Ņemot vērā, ka ārējos normatīvos aktos nav paredzēta datu par personu sodāmību uzkrāšana citās valsts informācijas sistēmās, izņemot Sodu reģistru, savukārt noteikumu projekts paredz vērtēt iepriekšējās sodāmības kritēriju, noteikumu projektā ir paredzēts pārejas periods datu apmaiņas nodrošināšanai starp VID un Iekšlietu ministrijas Informācijas centu. Lai nodrošinātu automātisku nodokļu maksātāja un tā valdes locekļu atbilstības sodu esības kritērija izvērtēšanu Sodu reģistrā, nepieciešams izveidot attiecīgu Sodu reģistra datu apstrādes funkcionalitāti.  Atbilstoši noteikumu projekta Noslēgumu jautājumu 47.punktam līdz 2019.gada 31.decembrim nosakāms pārejas periods informācijas apmaiņai starp VID un Iekšlietu ministrijas Informācijas centru, t.i., VID 6.3.apakšpunktā minēto datu kopu nodrošinās Iekšlietu ministrijas Informācijas centrs, sagatavojot nepieciešamos datus pēc VID pieprasījuma, savukārt 6.6., 6.8., 6.9.apakšpunktā minēto datu kopu VID iegūs, izmantojot VID informatīvo sistēmu APLIS. Paredzēts, ka ar 2020.gada 1.janvāri Iekšlietu ministrijas Informācijas centrs ieviesīs vienotu informācijas apmaiņas procesu ar VID par nodokļu maksātājiem piemērotajiem administratīvajiem sodiem un kriminālsodiem.  Noteikumu projektā 6.3.apakšpunktā paredzēts vērtēt, vai nodokļu maksātājs vai tā valdes loceklis nav atzīts par vainīgu Krimināllikuma 177.pantā paredzētā noziedzīgā nodarījuma un Krimināllikuma XIX nodaļā “Noziedzīgi nodarījumi tautsaimniecībā” uzskaitīto noziedzīgo nodarījumu izdarīšanā. Ņemot vērā, ka Padziļinātās sadarbības programma ir izveidota, lai veicinātu ciešāku un efektīvāku sadarbību starp godprātīgiem, atbildīgiem nodokļu maksātājiem un nodokļu administrāciju, mazinot administratīvo slogu, Krimināllikuma 177.pantā paredzētā noziedzīgā nodarījuma un XIX nodaļā “Noziedzīgi nodarījumi tautsaimniecībā” uzskaitīto noziedzīgo nodarījumu izdarīšana tiešā mērā ir indikators tam, ka pastāv lielāks risks, ka nodokļu maksātājs savā darbībā var būt negodprātīgs un nevar kvalificēties sadarbības programmai. Noteikumu 6.3.punkta izvērtēšanā tiks ņemts vērā aktuāls ieraksta statuss, un informācija tiks saņemta no Sodu reģistra, kura pārzinis ir Iekšlietu ministrijas Informācijas centrs.  Ņemot vērā, ka saskaņā ar Latvijas Administratīvo pārkāpumu kodeksa 23.pantu brīdinājums un naudas sods ir dažādi soda veidi, noteikumu projekta 6.6.apakšpunktā nepieciešams atrunāt abus šos soda veidus, lai dalībai Padziļinātās sadarbības programmā varētu kvalificēties maksātāji, kuriem ir izteikts brīdinājums vai piemērots naudas sods, kas nepārsniedz 6.6.apakšpunktā noteikto apmēru.  Turklāt šo noteikumu 6.6.apakšpunktā paredzēts vērtēt gan piemēroto naudas sodu par katru atsevišķi izdarītu pārkāpumu, gan gada laikā nodokļu maksātājam piemērotonaudas sodu kopsummu. Ņemot vērā, ka piemērotos sodus par atsevišķu pārkāpumu ir lietderīgi vērtēt katru ceturksni, lai operatīvi izslēgtu no programmas dalībniekus, kuri vairs neatbilst kritērijiem, tad šo kritērija daļu vērtē atbilstoši 32.punktam. Bet gada laikā nodokļu maksātājam piemēroto administratīvo naudas sodu kopsummu, kura nedrīkst pārsniegt 6.6.apakšpunktā noteiktos 500 *euro* gadā, var noteikt un vērtēt tikai izmantojot datus par visu attiecīgu gadu. Līdz ar to šī 6.6.apakšpunkta kritērija daļa tiks vērtēta reizi gadā atbilstoši 33.punktā noteiktajam.  Pārejās periodā līdz 2019.gada 31.decembrim VID nodrošinās savā rīcībā esošo datu atlasi un izvērtēšanu par VID konstatētajiem administratīvajiem pārkāpumiem un piemērotajiem administratīvajiem sodiem (noteikumu projekta 6.6., 6.8., 6.9.apakšpunkts).  Šo noteikumu 6.6.apakšpunktā noteiktā kritērija izvērtēšanā, vērtējot pārkāpumus, kas attiecas uz nodokļu maksātāja nodokļu saistībām un muitas jomu, ņems vērā piemērotos naudas sodus lietās, kuras izskata VID saskaņā ar Latvijas Administratīvo pārkāpumu kodeksa 215.1 pantā noteikto, izņemot 156.1, 156.2, 166.27, 166.32 pantus, kas ir stājušies spēkā un kļuvuši izpildāmi.  Šo noteikumu 6.9.apakšpunktā noteiktā kritērija izvērtēšanā ņems vērā saskaņā ar Latvijas Administratīvo pārkāpumu kodeksa 156.1, 156.2 pantu piemēroto sodu esību, kas ir stājušies spēkā un kļuvuši izpildāmi.  Nodrošinot administratīvo sodu vērtēšanu par darba tiesisko attiecību regulējošo normatīvo aktu pārkāpumiem, VID, balstoties uz VID nodokļu informācijas sistēmu datiem, vērtēs saskaņā ar Latvijas Administratīvo pārkāpumu kodeksa 159.10 pantu, 159.8 panta sesto, septīto un astoto daļu VID uzliktos sodus. Savukārt pēc 2020.gada 1.janvāra dati tiks saņemti no Iekšlietu ministrijas Informācijas centra, atlasot visus aktuālus ierakstus par darba tiesisko attiecību regulējošo normatīvo aktu pārkāpumiem no Soda reģistra datu bāzes.  Lai maksimāli nodrošinātu Latvijas Administratīvo pārkāpumu kodeksa 38.pantā noteiktā nosacījuma izpildi, veicot automātisku datu atlasi no VID datu sistēmām, VID datus par izdarītiem administratīvajiem pārkāpumiem atlasīs par iepriekšējo un izvērtēšanas gadu.  Pārejās periodā līdz 2019.gada 31.decembriem 6.8.apakšpunkta izvērtēšanai nepieciešamais datu kopums tiek iegūts no VID sistēmas APLIS. Kritērija izvērtēšanas apstrādes kārtība ir analoģiska citu administratīvo pārkāpumu izvērtēšanai. Tiks atlasīta informācija par personām, kurām ir aktuāls ieraksts par šo sodu.  Šobrīd Padziļinātās sadarbības programma paredz 76 dalībnieku monitorēšanu, kas tiek veikts manuāli, nosūtot informācijas pieprasījumu Iekšlietu ministrijas Informācijas centram. Savukārt jaunā modeļa Padziļinātās sadarbības programma paredz būtisku dalībnieku pieaugumu un tāpēc nepieciešams paredzēt automātisku rīku informācijas apmaiņai.  Katru ceturksni, veicot Padziļinātās sadarbības programmas dalībnieku regulāru monitoringu, būs jāveic atbilstības pārbaude aptuveni 12 000 juridiskajām un fiziskajām personām. Savukārt, vienu reizi gadā, pārbaudot potenciālo dalībnieku atbilstību Padziļinātās sadarbības programmas kritērijiem, personu skaits paredzams aptuveni 15 000.  Lai nodrošinātu informācijas apmaiņu starp VID un Iekšlietu ministrijas Informācijas centru ir piešķirts papildu finansējums no “Līdzekļiem neparedzētiem gadījumiem”, kas paredz Informācijas centra izveidotu rīku, kas nodrošinās automātisku nodokļu maksātāja un tā valdes locekļu atbilstības sodu esības un iepriekšējās sodāmības kritērija izvērtēšanu.  Noteikumu 6.7.apakšpunkta vērtēšanai tiks atlasīta un ņemta vērā informācija par gadījumiem, kad saimnieciskā darbība apturēta piespiedu kārtā, pamatojoties uz VID lēmumu.  Savukārt 6.13.apakšpunktā noteiktā kritērija vērtēšanai tiks atlasīti uzņēmuma reputāciju veidojošie dati, nevis informācija par nodokļu (nodevu) parādiem (kuri tiks vērtēti atbilstoši projekta 6.2.apakšpunktam). Kritērija vērtēšanai tiks izmantota no citām Eiropas Savienības valstīm saņemtā informācija saskaņā ar Padomes Regulu (ES) Nr. 904/2010 (2010.gada 7.oktobris) par administratīvu sadarbību un krāpšanas apkarošanu pievienotās vērtības nodokļa jomā, VID konstatēti riski nodokļu maksātāja reģistrācijas datos, fiktīvo uzņēmumu reģistra dati, no Valsts darba inspekcijas saskaņā ar Starpresoru vienošanos saņemta informācija saistībā ar nereģistrēto nodarbinātību, no citām kontrolējošām iestādēm saņemta negatīva, VID saistoša informācija un citi negatīvi ieraksti. Piemēram, nodokļu maksātājam konstatētas fiktīvā uzņēmuma pazīmes (piemēram, uzņēmums ir reģistrēts, izmantojot nozagtas pases vai viltojot pases īpašnieka parakstu, uzņēmuma amatpersonai nav noteiktas dzīvesvietas).  Kritērijs, kas paredz izvērtēt iepriekšējā gadā un izvērtēšanas brīdī par pirmo pusgadu nodokļu maksātāja darba ņēmēju vidējos darba vietā gūtos ienākumus, paredz vienotus nosacījumus visiem Padziļinātās sadarbības programmas dalībniekiem un nav paredzēti izņēmumu gadījumi, kas saistīti ar reģionālām atšķirībām vai nozaru dalījums. Vienoti nosacījumi novērš pieļaujamos riskus negodīgai komersantu rīcībai, t.i., izvēlēties darbības veidu vai reģionu, kas radītu iespēju komersantiem nokļūt Padziļinātās sadarbības programmā daļēji izpildot noteiktos kritērijus vai arī novērstu nevienlīdzīgu attieksmi attiecībā uz komersantiem, kas reģistrējuši darbību vairākās jomās.  Padziļinātās sadarbības programmas būtība ir disciplinētu savā saimnieciskajā darbībā un attiecībā uz normatīvo aktu ievērošanu komersantu atbalstīšana no valsts puses. Tādējādi Sudraba un Zelta līmeņa komersantiem, paredzot priekšrocības, kas paredz arī finansiālus ieguvumus, nav pieļaujama normatīvo aktu neievērošana. Līdz ar to Padziļinātās sadarbības programmas Sudraba un Zelta līmeņa komersantiem ir jāievēro tam saistošie normatīvie akti, t.sk., kas attiecas uz pārskatu un deklarāciju iesniegšanu.  Kavēto pārskatu un deklarāciju termiņu ievērošanas izvērtēšana – VID Elektroniskās deklarēšanās sistēmas nepieejamība un darbības traucējumi netiks uzskatīti par pārskatu un deklarācijas kavējumu.  Efektīvai nodokļu risku pārvaldībai nodokļu maksātājs ievieš nodokļu risku vadības sistēmu. Tā ir nodokļu maksātāja iekšienē funkcionējoša sistēma (process), kas palīdz identificēt, uzraudzīt un mazināt iespējamo nodokļu risku iestāšanos, kā arī ziņot par tiem. Līdzšinējais regulējums paredz komplicētas nodokļu risku vadības sistēmas izveidošanu, kura jāizstrādā atbilstoši starptautiski atzītai praksei un standartiem risku vadībā (piemēram, The Committee of Sponsoring Organizations of the Treadway Commission (COSO) “Enterprise Risk Management – Integrated Framework”, Sarbanes-Oxley Act Section 404 vai International Organization for Standardization (ISO) 31,000 “Risk Management Standard”). Noteikumu projekts paredz atteikties no šīs prasības, nosakot noteikumu projektā minimālās obligātās prasības, kas nodokļu maksātājam jāievēro, izstrādājot, ieviešot un aktualizējot nodokļu riska vadību savā uzņēmumā. Veids (process), kā katrs uzņēmums identificē savus riskus, katram nodokļu maksātājam var būt atšķirīgs, ņemot vērā uzņēmuma saimnieciskās darbības jomas, darbības virzienus, organizatorisko struktūru, maksājamos nodokļus, nodokļu režīmus u.c. Nodokļu maksātājam jāidentificē un jāapzina visi noteikumos minētie nodokļu risku veidi, bet nodokļu risku kategorizēšanai un grupēšanai var tikt izmantota arī cita klasifikācija. Nodokļu maksātājs identificē nodokļu riskus pastāvīgi, t.sk. uzraugot nodokļu risku vadības procesu, veicot preventīvās kontroles, piedaloties apmācībās par nodokļu jautājumiem, veicot iekšējo apspriešanu u.t.t. Darbībām ar riskiem jābūt konkrētām, mērāmām, rezultatīvām, reālām un izdarāmām laikā. Nodokļu maksātājam periodiski jānovērtē un jāpārbauda nodokļu riska pārvaldības mehānisma efektivitāte, lai pastāvīgi uzlabotu un optimizētu nodokļu riska pārvaldības sistēmas un procedūras.  Nodokļu maksātāju brīdināšana par neatbilstību programmas kritērijiem un izslēgšana no programmas notiek automātiski, izmantojot VID Elektroniskās deklarēšanas sistēmu, balstoties uz VID nodokļu informācijas sistēmu datiem, atlasot tos programmas dalībniekus, kuriem konstatētas neatbilstības programmas kritērijiem.  VID nodokļu maksātājiem, kurus atlasa iekļaušanai programmā, un programmas dalībniekiem, kuriem mainās programmas līmenis, izmantojot VID Elektroniskās deklarēšanas sistēmu, nosūta automātiski izveidotu informatīva rakstura paziņojumu.  VID savā tīmekļa vietnē publicēs programmas dalībnieku sarakstu. Informācija tiks publicēta VID tīmekļa vietnē .csv formātā, kas ir t.s. “mašīnlasāms” formāts, kas visām institūcijām ļaus vienkārša veidā informāciju lejupielādēt (iekļaut) savās informācijas sistēmās (ne tikai dokumentu vadības sistēmā, bet arī citās) tālākai izmantošanai atbilstoši savām prasībām un vēlmēm, kā arī vienlaikus ļaus jebkuram lietotājam apskatīt to, izmantojot Microsoft Excel. Programmas dalībnieku saraksts VID tīmekļa vietnē tiks publicēts līdz katra mēneša 20.datumam. |
| 3. | Projekta izstrādē iesaistītās institūcijas un publiskās personas kapitālsabiedrības | Finanšu ministrija, VID. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nodokļu maksātāji – potenciālie un esošie Padziļinātās sadarbības programmas dalībnieki un to darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Ir iespējama pozitīva ietekme ilgtermiņā, ņemot vērā Padziļinātās sadarbības programmas dalībniekam izvirzītās prasības, t.sk. savlaicīga nodokļu nomaksu budžetā veikšana.  Padziļinātās sadarbības programma tiek veidota kā automatizēts process – izvērtēšana atbilstoši noteiktiem skaidri definētiem kritērijiem, uzņemšanas process un regulāra izvērtēšana Padziļinātās sadarbības programmas nosacījumu atbilstībai. |
| 3. | Administratīvo izmaksu monetārs novērtējums | Dalība Padziļinātās sadarbības programmā ir labprātīga. Lai nodrošinātu efektīvāku Padziļinātās sadarbības programmas īstenošanu un informācijas patiesuma pārbaudi, nodokļu maksātāja iekļaušanas programmas procesā ir iesaistīts VID pēc tā rīcība esošās informācijas automātiskas izvērtēšanas, tādējādi pārnesot administratīvo slogu no cilvēkresursiem uz informācijas sistēmu platformām.  VID nodokļu maksātājiem, kuri tiks atlasīti iekļaušanai Padziļinātās sadarbības programmā, dalībniekiem, kuriem mainās programmas līmenis, kā arī dalībniekiem, kuri tiks izslēgti no programmas, nosūtīs informatīva rakstura paziņojumu, izmantojot VID Elektroniskās deklarēšanas sistēmu.  Savukārt, ja dalībnieks neatbilst noteikumu projekta 6.2. un 6.12.apakšpunktā minētajiem kritērijiem, tam tiek nosūtīts brīdinājums un 30 dienu laikā dalībniekam ir iespējams novērst neatbilstības programmai. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Noteikumu projekts šo jomu neskar.** |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Patreiz Padziļinātas sadarbības programmas dalībniekiem ir tiesības saņemt priekšrocības vispārējā nodrošinājuma piemērošanā, kuras noteiktas Ministru kabineta 2018.gada 4.janvāra noteikumu Nr.16 “Noteikumi par akcīzes nodokļa nodrošinājumiem” 33. un 34.punktos, nenosakot kāda programmas līmeņa dalībniekam šādas priekšrocības nodrošina. Savukārt atbilstoši Konceptuālajam ziņojuma “Par Padziļinātās sadarbības programmas darbību un tās attīstības modeli” (Ministru kabineta 2018.gada 27.jūnija rīkojums Nr.290) noteikts, ka visus programmas dalībniekus paredzēts sadalīt programmas līmeņos ar atšķirīgām programmas dalībniekam piešķirtām priekšrocībām, un priekšrocības vispārējā nodrošinājuma piemērošanā paredzētas tikai programmas Sudraba un Zelta līmeņa dalībniekiem.  Tādējādi nepieciešams veikt grozījumus Ministru kabineta 2018.gada 4.janvāra noteikumu Nr.16 “Noteikumi par akcīzes nodokļa nodrošinājumiem” 33. un 34.punktos. |
| 2. | Atbildīgā institūcija | Finanšu ministrija un VID |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| **Noteikumu projekts šo jomu neskar.** |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi ir publicēta Finanšu ministrijas mājaslapas sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokli par noteikumu projektu. Tāpat sabiedrības pārstāvji varēs sniegt viedokļus par noteikumu projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokli par noteikumu projektu, kas 2018.gada 20.jūlijā publicēts Finanšu ministrijas mājaslapas sadaļā “Sabiedrības līdzdalība” – “Tiesību aktu projekti” – “Nodokļu politika”, adrese: <http://www.fm.gov.lv/lv/sabiedribas_lidzdaliba/tiesibu_aktu_projekti>  /nodoklu\_politika. |
| 3. | Sabiedrības līdzdalības rezultāti | Noteikumu projekts sagatavots atbilstoši konceptuālajā ziņojumā “Par Padziļinātās sadarbības programmas darbību un tās attīstības modeli” piedāvātajam Padziļinātās sadarbības programmas attīstības modelim. Konceptuālais ziņojums saskaņots ar Latvijas Tirdzniecības un rūpniecības kameru, Latvijas Darba devēju konfederāciju un Latvijas Brīvo arodbiedrību savienību.  Noteikumu projektu un tā anotāciju ir saskaņojusi Ekonomikas ministrija, Izglītības un zinātnes ministrija, Latvijas Darba devēju konfederācija un Latvijas Brīvo arodbiedrību savienība bez iebildumiem. Tieslietu ministrijas, Zemkopības ministrijas un Iekšlietu ministrijas izteiktie iebildumi ņemti vērā. Latvijas Tirdzniecības un rūpniecības kameras izteiktie iebildumi ņemti vērā daļēji.  Iekšlietu ministrija, Izglītības un zinātnes ministrija, Zemkopības ministrija nav sniegusi atzinumu pēc atkārtotas saskaņošanas, tādējādi tās atbilstoši Ministru kabineta 2009.gada 7.aprīļa noteikumu Nr.300 “Ministru kabineta kārtības rullis” 90.punktā noteiktajam ir sniegušas noklusējuma saskaņojumu. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā “Latvijas Vēstnesis”, kā arī tas tiks ievietots bezmaksas normatīvo aktu datu bāzē www.likumi.lv. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID, Iekšlietu ministrijas Informācijas centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Paplašinātas VID funkcijas, kas tiks īstenotas esošo resursu ietvaros. Jaunu institūciju izveide, esošo institūciju likvidācija vai reorganizācija netiek paredzēta.  Noteikumu projekts tiks realizēts esošo resursu ietvaros. |
| 3. | Cita informācija | Nav |

Finanšu ministre D.Reizniece-Ozola

Šidlovskis 67083894

[Edgars.Sidlovskis@fm.gov.lv](mailto:Edgars.Sidlovskis@fm.gov.lv)

Anna Senatova 67121918

[Anna.Senatova@vid.gov.lv](mailto:Anna.Senatova@vid.gov.lv)